b'\n_START_ARTICLE_\nZaporo\xc5\xa1ka Republika\n_START_SECTION_\nGubitak autonomije\n_START_PARAGRAPH_\nZaporo\xc5\xa1ka Republika je po\xc4\x8dela gubiti svoju te\xc5\xa1ko ste\xc4\x8denu autonomiju ve\xc4\x87 1654. nakon potpisivanja Perejaslavskog sporazuma izme\xc4\x91u Ukrajinaca i Rusa, odnosno izme\xc4\x91u Zaporo\xc5\xa1ke Republike sa sredi\xc5\xa1tem u \xc4\x8cyhyrynu i Moskovske Dr\xc5\xbeave sa sredi\xc5\xa1tem u Moskvi. Nakon Andrusovskog sporazuma 1667. Rusi su u dogovoru s Poljacima podjelili vlast nad teritorijem Zaporo\xc5\xa1ke Republike, \xc5\xa1to je podjelilo ukrajinsku neovisnu politiku._NEWLINE_Zaporo\xc5\xa1ka Republika je pod vanjskim pritiscima krajem 17. stolje\xc4\x87a bila podjeljena izme\xc4\x91u propoljske i proruske struje. Oni Ukrajinci koji su naginjali desnoj obali Dnjepra imali su neovisnu europsku viziju dr\xc5\xbeave, dok su oni koji su naginjali lijevoj obali Dnjepra imali pravoslavnu autonomnu viziju dr\xc5\xbeave u zajednici s autokratskom Moskovskom Dr\xc5\xbeavom. U me\xc4\x91uvremenu je na istom prostoru formirana jo\xc5\xa1 jedna ukrajinska dr\xc5\xbeava odnosno Velika kne\xc5\xbeevina Ruska u kojoj se posebno isticao hetman Ivan Vihovskij. _NEWLINE_Godine 1764. ruska carica Katarina II. je posve ukinula autonomiju Zaporo\xc5\xa1ke Republike odnosno ukrajinskog Hetmanata, a rad ukrajinskog politi\xc4\x8dko-dru\xc5\xa1tvenog vije\xc4\x87a (danas Vrhovne Rade) je posve zabranjen. Politi\xc4\x8dku ulogu u tada\xc5\xa1njoj Ukrajini preuzima Maloruski kolegij pod direktnom upravom ruske carice.\n_START_SECTION_\nKultura i prosvjeta\n_START_PARAGRAPH_\nNajvi\xc5\xa1i stupanj ukrajinskog kulturnog razvoja Zaporo\xc5\xa1ka Republika je do\xc5\xbeivjela tijekom perioda vladavine hetmana Ivana Mazepe. Posjetitelji iz najobrazovanijih europskih krugova svjedo\xc4\x8dili su visokoj razini pravoslavne i druge kulture u Zaporo\xc5\xa1koj Republici. U dr\xc5\xbeavi se nalazio veliki broj osnovnih \xc5\xa1kola u odnosu prema broju stanovnika, ve\xc4\x87i nego u tada\xc5\xa1njoj Poljskoj i Rusiji, \xc5\xa1to je jam\xc4\x8dilo visoki stupanj obrazovanja kod \xc5\xa1ire ukrajinske populacije._NEWLINE_Njema\xc4\x8dki visoko obrazovani posjetitelj, 1720. je zabilje\xc5\xbeio svoje iznimne do\xc5\xbeivljaje vezane za sina hetmana Danila Apostola, koji nikada nije napustio Ukrajinu, a uz ukrajinski jezik te\xc4\x8dno je govrio jo\xc5\xa1 6 stranih jezika: latinski, talijanski, francuski, njema\xc4\x8dki, poljski i ruski. Hetman Ivan Mazepa je uspostavio prvu modernu Kijevsku akademiju, jedinstvenu me\xc4\x91u cjelom pravoslavnom populacijom._NEWLINE_Ivan Mazepa je tako\xc4\x91er uspostavio i presti\xc5\xbeno \xc4\x8cernjigivsko sveu\xc4\x8dili\xc5\xa1te, a 1737. godine u Gluhivu je osnovana Muzi\xc4\x8dka akademija u kojoj su se u\xc4\x8dili mnogi ukrajinski, ali i ruski glazbenici, izme\xc4\x91u ostalih Dmitro Stepanovi\xc4\x8d Bortnjanskij i Maksim Sozontovi\xc4\x8d Berezovskij. U Zaporo\xc5\xa1koj Republici su se \xc5\xa1kolovali mnogi ukrajinski, ruski i drugi intelektualci koji su kasnije najve\xc4\x87e kulturne vrijednosti zapadne Europe prenosili u pomalo izoliranu Moskvu. Zaporo\xc5\xa1ka Republika je predstavljala zna\xc4\x8dajnu dr\xc5\xbeavu pravoslavnog svijeta.\n_START_SECTION_\nDru\xc5\xa1tvo i vlada\n_START_PARAGRAPH_\nSocijalna struktura Zaporo\xc5\xa1ke Republike sastojala se od pet dru\xc5\xa1tvenih grupa: plemstvo, kozaci, kler, gra\xc4\x91ani i seljaci. Ukrajinsko plemstvo je imalo ve\xc4\x87inu u tada\xc5\xa1njem ukrajinskom parlamentu Hetmanatu i ono je donosilo odluke u skladu s naprednim tada demokratskim standardima, do tada nevi\xc4\x91enim u rigorozno autokratskoj Rusiji i mnogim manje demokrati\xc4\x8dnim zemljama zapadne Europe. Zaporo\xc5\xa1ka Republika je po svome vojni\xc4\x8dkom i specifi\xc4\x8dnom demokratskom na\xc4\x8dinu vo\xc4\x91enja politi\xc4\x8dkih i dru\xc5\xa1tvenih poslova, predstavljala unikatnu europsku dr\xc5\xbeavu danas vi\xc4\x91enu kao dom prve modenre demokracije u Europi. _NEWLINE_Zaporo\xc5\xa1ka Republika je bila podijeljena na vojno administrativne jedinice \xc4\x8diji je broj ovisio o veli\xc4\x8dini podru\xc4\x8dja koje je bilo pod nadzorom. Godine 1649. lijeva i desna obala Zaporo\xc5\xa1ke Republike je uklju\xc4\x8divala 16 vojno administrativnih jedinica. Nakon poljskih napada i gubitka dijela teritorija na zapadnoj obali, ostalo je 10 vojno administrativnih jedinica. Jedinice su bile naknadno podijeljene u satnije, koje je nadzirao zapovjednik. Vrhovno politi\xc4\x8dko tijelo Hetmanat ili Vrhovna Rada je bila predvo\xc4\x91ena hetmanom, njegovim kabinetom, dva savjetodavna vije\xc4\x87a, Generalnim vije\xc4\x87em i Vojnim vije\xc4\x87em.'